জনরোষে জ্বলছে বাংলাদেশ! আইনশৃঙ্খলা রক্ষায় ব্যর্থ ইউনুস সরকার?

ওয়েব ডেস্ক: অশান্তির আগুনে ফের জ্বলছে বাংলাদেশ (Bangladesh Unrest)। জুলাই আন্দোলনের অন্যতম মুখ ও ইনকিলাব মঞ্চের মুখপাত্র শরিফ ওসমান হাদির মৃত্যুর খবর প্রকাশ্যে আসতেই ঢাকাজুড়ে তীব্র উত্তেজনা ছড়িয়ে পড়ে। বিক্ষুব্ধ জনতার রোষের শিকার হতে হয় সাংবাদিকদেরও। বৃহস্পতিবার রাতেই বাংলাদেশের দুই প্রথম সারির সংবাদপত্র—‘প্রথম আলো’ এবং ‘দ্য ডেলি স্টার’-এর দফতরে ভাঙচুর চালিয়ে আগুন ধরিয়ে দেওয়া হয়।

পরিস্থিতির আঁচ ছড়িয়েছে রাজধানীর বাইরেও। শেখ মুজিবুর রহমানের ধানমন্ডির বাড়িতে ফের ভাঙচুর চালানো হয়েছে। স্থানীয় সংবাদমাধ্যম সূত্রে জানা গিয়েছে, রাজশাহিতেও মুজিবের আরও একটি বাড়ি এবং আওয়ামি লিগের দফতরে হামলা ও ভাঙচুর হয়েছে।

আরও পড়ুন: ফের কেন উত্তপ্ত বাংলাদেশ? ওসমান হাদি কে?

এদিকে, রাতেই বাংলাদেশের অন্তর্বর্তী সরকারের প্রধান উপদেষ্টা মহম্মদ ইউনুস (Mohammed Yunus) ঘোষণা করেন, হাদির মৃত্যুতে শনিবার বাংলাদেশে শোকদিবস (Shok Diwas) পালন করা হবে। ওই দিন জাতীয় পতাকা অর্ধনমিত থাকবে। পাশাপাশি তিনি জানান, শরিফ ওসমান হাদির স্ত্রী ও সন্তানের দায়িত্ব নেবে সরকার।

এদিকে অশান্ত পরিস্থিতি মোকাবিলায় বাংলাদেশ সেনাবাহিনীর মেজর জেনারেল জাহাঙ্গির আলম, একাধিক গুরুত্বপূর্ণ বৈঠক করছেন বলে খবর। সরকার জুলাইয়ের বিক্ষোভে জড়িত নেতাদের সঙ্গেও বৈঠক ডেকেছে বলে জানা গিয়েছে। পরিস্থিতি নিয়ন্ত্রণে আনতে প্রশাসনের পরবর্তী পদক্ষেপের দিকেই এখন তাকিয়ে গোটা বাংলাদেশ।